Euroopan unionille tarkkailijan asema SESAMEssa

Tiivistelmä

SESAME (Synchrotron-light for Experimental Science and Applications in the Middle East – synkrotronivalolähde kokeellista tiedettä ja sovelluksia varten Lähi-idässä)[1] on Jordaniassa toimiva kansainvälinen tutkimus- ja huipputeknologiakeskus. Kyseessä on ainutlaatuinen hanke, jolla pyritään tiedediplomatian keinoin edistämään rauhan ja yhteistyön kulttuuria koko Lähi-idän alueella.[2]

SESAMEn jäseniä ovat Bahrain, Egypti, Iran, Israel, Jordania, Kypros, Pakistan, Palestiina ja Turkki, kun taas Brasilialla, Japanilla, Kiinalla, Kuwaitilla, Sveitsillä, Venäjällä, Yhdysvalloilla sekä useilla EU:n jäsenvaltioilla (Espanja, Italia, Kreikka, Portugali, Ranska, Ruotsi, Saksa ja Yhdistynyt kuningaskunta) on tarkkailijan asema.

1. Taustaa

SESAME-hanke käynnistettiin vuonna 2004 Unescon suojeluksessa tieteellisen yhteistyön kulttuurin edistämiseksi Lähi-idän alueella tiedediplomatian avulla. Hanketta on tukenut avoimessa kirjeessä 45 Nobel-palkinnon saajaa.

Hanke on suunniteltu tiedealoitteeksi, ja sillä on todellista tieteellistä arvoa. SESAME edistää tutkimusta ja teknologista huippuosaamista alueella ja ehkäisee aivovuotoa tai kääntää sen suunnan päinvastaiseksi. Samaan aikaan se rakentaa tiede- ja kulttuurisiltoja erilaisten yhteiskuntien välille ja edistää rauhankulttuuria tiedealan kansainvälisen yhteistyön kautta. SESAME luo motivoivan tiedeympäristön, joka kannustaa alueen parhaita tiedemiehiä ja teknologia-asiantuntijoita pysymään alueella tai palaamaan sinne, jos he ovat jo ehtineet lähteä muualle. Se muodostaa yhteistyöfoorumin eurooppalaisten ja muiden maiden tiedemiesten kanssa.

Nykyään SESAME on Lähi-idässä yksi alueen harvoista hankkeista, joka edistää ylikansallista vuoropuhelua. SESAMElla voi olla hyvin myönteisiä tieteellisiä ja sosioekonomisia vaikutuksia alueella, sillä synkrotroni-laitteen innovointipotentiaali on suuri ja siihen liittyvistä investoinneista voidaan saada tuottoa nopeasti.

Jo nyt yli 200 alueen tiedemiestä käyttää SESAMEa (eli tähän mennessä käyttöön saatuja laitteita). SESAMEn odotetaan olevan toiminnassa täysimääräisesti vuoden 2016 aikana edellyttäen, että tarvittava pääomarahoitus rakennustyön loppuunsaattamiseksi on saatavilla aikataulun mukaisesti. SESAMEn vuotuinen toimintatalousarvio on nyt 3,2 miljoonaa Yhdysvaltain dollaria, ja sen odotetaan nousevan noin 6 miljoonaan dollariin, kun laitos on täysin toimintavalmis.

2. EUROOPAN UNIONIN SITOUMUS JA OSALLISTUMINEN SESAMEEN

SESAME on ainutlaatuinen Lähi-itään sijoittuva kansainvälinen tiedealoite, joka toteutui Saksan ja muiden EU:n jäsenvaltioiden tuen ansiosta.[3] Sen esikuvana on ollut CERN, yksi Euroopan edelläkävijöistä, jotka ovat käyttäneet tiedettä keinona edistää yhteistyön kulttuuria tiedealaa laajemmalle. Tämän mallin mukaisesti SESAME pyrkii edistämään tieteellistä ja teknologista huippuosaamista Lähi-idässä ja rakentamaan siltoja erilaisten yhteiskuntien välille tiedealan kansainvälisen yhteistyön avulla. Tähän asti SESAME-aloite on saanut voimakasta tukea tiedemiehiltä ja hallituksilta kaikkialta EU:sta ja laajemmaltikin. EU:n jäsenvaltioista Kypros on SESAMEn täysjäsen, ja lisäksi kahdeksan muuta jäsenvaltiota osallistuu SESAMEn neuvoston kokouksiin tarkkailijoina. SESAME nojaa asiantuntemukseen, tekniseen apuun ja laitteistoihin, joita ovat antaneet käyttöön eurooppalaiset laboratoriot (synkrotronilaitokset Saksassa, Ranskassa, Italiassa, Yhdistyneessä kuningaskunnassa, Ruotsissa, Espanjassa ja Sveitsissä ovat kartuttaneet merkittävästi hankkeen henkilö- ja muita varoja).

Euroopan komissio on ilmaissut toistuvasti tukensa SESAMElle ja on vuosien mittaan tukenut sitä yli 10 miljoonalla eurolla. Varat on kanavoitu seitsemännen puiteohjelman kautta (5 miljoonaa euroa hankkeelle CERN-EC Support for SESAME Magnets[4]), EU:n ja Jordanian kahdenvälisten rahoitustukiohjelmien kautta (5 miljoonaa euroa) sekä erityisten tutkimushankkeiden (esim. LinkSCEEM 1 ja 2[5]) kautta. EU:n tärkein tekninen tuki SESAMElle on ollut magneettijärjestelmä päävarastorengasta varten, ja sen katsotaan nopeuttaneen SESAME-hankkeen toteutusta. Tarvittavan pääomarahoituksen järjestäminen on ollut SESAMElle valtaisa haaste. Tältä osin komission ja EU:n jäsenvaltioiden osuudet ovat olleet ratkaisevan tärkeitä hankkeen toteuttamiselle.

3. EU:N OLISI HAETTAVA TARKKAILIJAN ASEMAA SESAMESSA

Euroopan komissio sai 27. maaliskuuta 2014 SESAMEn neuvostolta virallisen kutsun tulla SESAMEn tarkkailijaksi. Menettelyn mukaan Unescolle on toimitettava pääjohtajalle osoitettu kirje, jossa vahvistetaan, että unioni hyväksyy SESAMEn perussäännön ja ilmoitetaan sen toive tulla tarkkailijaksi. Kun kirje on vastaanotettu, SESAMEn neuvosto kutsutaan äänestämään asiasta. Koska yhteistyö on sujunut tähän asti hyvin, SESAMEn neuvoston odotetaan tukevan unionin pyyntöä. Tarkkailijalla ei ole SESAMEssa äänioikeutta.

Tarkkailijan asemaan liittyvät kuitenkin seuraavat edut: tarkkailijat osallistuvat keskuksen toimeenpanoelimen (neuvosto) työhön ja voivat esittää esityslistan kohtia ja käsiteltäviä aiheita neuvoston istuntoja varten, tarkkailijoiden kansalaiset voivat olla SESAMEssa toimenhaltijoina ja jos mahdollista, laitteiden ja tarvikkeiden ostoa koskevat tarjouskilpailut rajataan koskemaan jäsenten ja tarkkailijoiden alueella toimivia valmistajia ja urakoitsijoita. Jäsenet maksavat vuosittain rahoitusosuuden, mutta tarkkailijoilla ei tällaista maksuvelvoitetta ole.

SESAMElla on epäilemättä hyvät mahdollisuudet tuottaa tieteellistä huippuosaamista ja laajentaa tiedediplomatiaa alueella edistämällä tieteellistä yhteistyötä EU:n, Lähi-idän ja EU:n laajentuneen naapurialueen kesken. Tiedediplomatian kautta kansainvälistä tutkimus- ja innovaatioyhteistyötä voidaan käyttää pehmeän vallan välineenä ja keinona parantaa suhteita tärkeisiin maihin ja alueisiin. Tiedediplomatialla voidaan tukea EU:n ponnisteluja kriisinhallinnassa ja rauhanrakentamisessa.[6]

Koska SESAME on laajasti tiedealan käyttäjien käytettävissä, sillä odotetaan lisäksi olevan merkittävät sosioekonomiset vaikutukset. Se edistää keskeisiä innovointitekijöitä, kuten teknologian siirtoa, taitojen ja inhimillisen pääoman kehittämistä, akateemista vaihtoa, tutkijoiden koulutusta ja yhteisiä tutkimus- ja kehittämistoimia. Tällä tavoin SESAME helpottaa alueen integroitumista uudelleen globaaleihin sosioekonomisiin prosesseihin kasvattamalla osaamista ja innovointia vakaan ja vauraan Lähi-idän kehittämiseksi.

EU investoi huomattavia summia tutkimus- ja tiedeyhteistyöhön alueella ja erityisesti SESAMEssa.[7] Tämän vuoksi Euroopan komissio katsoo, että tarkkailijan aseman hakeminen EU:lle SESAMEssa

kuvastaisi oikealla tavalla EU:n merkittävää osallistumista ja panostusta aloitteeseen. Alueella toimivilla tärkeillä ja kasvavilla globaaleilla toimijoilla on hankkeessa tarkkailijan asema (Yhdysvallat, Venäjä, Kiina, Brasilia ja muut); lisäisi EU:n näkyvyyttä maailmanlaajuisesti ja kohottaisi unionin kansainvälistä profiilia tieteellisen huippuosaamisen ja kehittämisen merkittävänä edistäjänä alueella;

· edistäisi työpaikkojen luomista, kasvua ja vakautta alueella;

tehostaisi teknologian siirtoa ja innovointia alueella; osoittaisi johtajuutta maailmanlaajuisessa tieteellisessä yhteistyössä EU:n pääperiaatteiden sekä kestävän kehityksen ja ihmisten keskinäisen kunnioituksen periaatteiden mukaisesti; tarjoaisi unionille hyvän esimerkin hyvin toimivasta tiedediplomatian välineestä; lisäisi hankkeen näkyvyyttä ja sen myötä muilta alueellisilta toimijoilta saatavaa tukea.

4. PÄÄTELMÄT

Edellä esitettyjen seikkojen perusteella Euroopan komissio katsoo, että EU saisi huomattavasti lisää näkyvyyttä ja vaikutusvaltaa, jos se saisi tarkkailijan aseman SESAMEssa. Komissio kehottaa neuvostoa hyväksymään edellä kuvatut perusteet ja tukemaan komissiota toimien valmistelussa, jotta EU saisi tarkkailijan aseman SESAMEssa.

[1] Synkrotronit käyttävät valoa (säteilylinjoja), joka on näkyvän valon alueen ulkopuolella (infrapuna-, ultravioletti-, röntgen- ja niitä ulompana olevat alueet), aineen (eliöiden soluista atomeihin) tutkimiseen. Niitä käytetään hyvin monenlaisissa sovelluksissa – tautien diagnosoinnissa infrapunakuvauksella, lääkkeiden kehittelyssä, aurinkokennojen kehittämisessä, hiilidioksidin talteenotossa, arkeologisten esineiden arvioinnissa jne.

[2] http://www.sesame.org.jo/sesame/about-us/what-is-sesame.html

[3] Ajatuksen kansainvälisen synkrotronivalolähteen perustamisesta Lähi-itään BESSY I -komponentteja (Berlin Electron Storage Ring Company for Synchrotron Radiation) käyttäen esittivät Saksan ja muiden maiden tiedemiehet 1990-luvun lopulla. Saksan hallitus sopi lahjoittavansa BESSY I -komponentit SESAMElle Jordaniaan, jonne ne saapuivat kesäkuussa 2002.

[4] cessamag.web.cern.ch

[5] www.linksceem.eu

[6] Kertomus tutkimus- ja innovaatioyhteistyötä koskevan strategian täytäntöönpanosta (COM(2014) 567).

[7] EU on tähän mennessä myöntänyt SESAMElle yli 12 miljoonaa euroa, ja sen lisäksi EU:n jäsenvaltioilta on saatu huomattavia luontoissuorituksia.